ประกาศคณะกรรมการนิคมอุตสาหกรรมแห่งประเทศไทย เรื่อง การจัดตั้งนิคมอุตสาหกรรมสระแก้ว
ประกาศคณะกรรมการการนิคมอุตสาหกรรมแห่งประเทศไทย
ประกาศคณะกรรมการการนิคมอุตสาหกรรมแห่งประเทศไทย
เรื่อง
การจัดตั้งนิคมอุตสาหกรรมสระแก้ว
 

ตามที่รัฐบาลมีนโยบายในการพัฒนาพื้นที่เขตพัฒนาเศรษฐกิจพิเศษสระแก้ว
เพื่อรองรับโครงการประชารัฐ
และตอบสนองความต้องการผู้ประกอบการอุตสาหกรรมและนักลงทุนในพื้นที่ด้าน OTOP SMEs อุตสาหกรรม เศรษฐกิจ และการค้า และคณะรัฐมนตรีเมื่อวันที่ ๒๑ มีนาคม ๒๕๖๐
ได้มีมติเห็นชอบการลงทุนจัดตั้งนิคมอุตสาหกรรมในพื้นที่เขตพัฒนาเศรษฐกิจพิเศษสระแก้ว
จึงสมควรให้จัดตั้งนิคมอุตสาหกรรมสระแก้ว ในท้องที่ตำบลป่าไร่ อำเภออรัญประเทศ
จังหวัดสระแก้ว ประกอบด้วย เขตอุตสาหกรรมทั่วไป (พื้นที่ประกอบอุตสาหกรรม
การบริการ
หรือกิจการอื่นที่เป็นประโยชน์หรือเกี่ยวเนื่องกับการประกอบอุตสาหกรรมหรือการบริการ)
และเขตประกอบการเสรี (พื้นที่ประกอบอุตสาหกรรม พาณิชยกรรม
หรือกิจการอื่นที่เกี่ยวเนื่องกับการประกอบอุตสาหกรรมหรือพาณิชยกรรม)

อาศัยอำนาจตามความในมาตรา
๓๖ วรรคสอง แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติการนิคมอุตสาหกรรมแห่งประเทศไทย (ฉบับที่ ๔)
พ.ศ. ๒๕๕๐ ประกอบกับข้อ ๔ วรรคสอง ของกฎกระทรวงกำหนดหลักเกณฑ์ วิธีการ และเงื่อนไขในการจัดตั้งนิคมอุตสาหกรรม
พ.ศ. ๒๕๔๘ และมติคณะรัฐมนตรีเมื่อวันที่ ๒๑ มีนาคม ๒๕๖๐ จึงประกาศจัดตั้งนิคมอุตสาหกรรมสระแก้ว
โดยแบ่งเป็นเขตอุตสาหกรรมทั่วไป
และเขตประกอบการเสรีในท้องที่ตำบลป่าไร่ อำเภออรัญประเทศ จังหวัดสระแก้ว
ภายในแนวเขตตามแผนที่ท้ายประกาศนี้

ทั้งนี้
ตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ ณ วันที่ ๒๓
มีนาคม พ.ศ. ๒๕๖๐
พลเอก วรพงษ์ สง่าเนตร
ประธานกรรมการการนิคมอุตสาหกรรมแห่งประเทศไทย
[เอกสารแนบท้าย]

๑. แผนที่ท้ายประกาศคณะกรรมการการนิคมอุตสาหกรรมแห่งประเทศไทย
เรื่อง การจัดตั้งนิคมอุตสาหกรรมสระแก้ว

(ดูข้อมูลจากภาพกฎหมาย)







ชวัลพร/ภวรรณตรี/จัดทำ
๒๖ เมษายน ๒๕๖๐





























[๑] ราชกิจจานุเบกษา
เล่ม ๑๓๔/ตอนพิเศษ ๑๑๐ ง/หน้า ๓๔/๒๑ เมษายน ๒๕๖๐